Rohde: Vriend vra ‘regverdige’ vonnisJason Rohde (Foto: ANA) ŉ Vriend van die sakeman Jason Rohde het die Wes-Kaapse hooggeregshof gevra dat Rohde met “regverdigheid en empatie” gevonnis word. Rohde, wat verlede jaar skuldig bevind is aan die moord op sy vrou Susan, het Maandag in die hof verskyn waar vonnisverrigtinge hervat het nadat die saak op 6 Desember verlede jaar uitgestel is. David Craig Livingstone, wat sedert 2015 met Rohde bevriend is, het ter strafversagting vir Rohde getuig. Adv. Graham van der Spuy, Rohde se regsverteenwoordiger, het Livingstone Maandag gevra of hy iets ter versagting van sy vriend se vonnis wou byvoeg, waarop hy geantwoord het: “Ek wil net die hof vra dat Jason in die belang van regverdigheid en met empatie gevonnis word. ŉ Swaar vonnis sal uiters skadelik wees vir sy drie dogters wat hy baie liefhet,” het Livingstone gesê. Susan se lyk is op 24 Julie 2016 is in ’n geslote badkamer in ’n kamer by die Spier Wynlandgoed Hotel in Stellenbosch aangetref. Sy het aan ’n elektriese koord om haar nek aan die agterkant van die badkamerdeur gehang. Rohde, destyds die uitvoerende hoof van Lew Geffen Sotheby, het ná die moord aangevoer dat sy vrou selfmoord gepleeg het. Die hof het egter tydens die verhoor bevind sy weergawe van die gebeure kan nie waar wees nie. Lees alle vorige berigte oor Jason Rohde op Maroela Media.